Szent József-templom (Józsefváros)

A Szent József-plébániatemplom, közismert nevén józsefvárosi plébániatemplom Budapest VIII. kerületének legnagyobb temploma. Kéttornyos épülete a magyarországi klasszicizáló késő barokk építészet jeles emléke. Tornyai 70 méter magasak. [forrás?] Története A józsefvárosi Szent József-plébániát, akárcsak a terézvárosit, Batthyány József hercegprímás alapította, 1777-ben. A plébánia védőszentjének Jézus nevelőapját, Szent Józsefet választotta. A templom alapkövét 1797-ben tették le, Tallherr József tervei alapján Kundt Ignác kőműves építette fel. Homlokzata 1814-ben Kasselik Fidél tervei alapján készült. 1863–65 között Hild József vezetésével tatarozták és újraboltozták a templomot, majd 1891–1895 között Barcza Elek kívül-belül átépítette. 1980-ban renoválták kívülről, majd 1985-ben belülről is. A Sedlmayr János tervei alapján készített új liturgikus teret Paskai László szentelte fel. A templom kéttornyos, klasszicizáló késő barokk homlokzata nyugati irányba, a Horváth Mihály térre, a Nagykörút irányába néz. Attikáján Dunaiszky Lőrinc Szent Józsefet ábrázoló szobra áll, amely 1820-ban készült. Az egyhajós belső tér három boltozatszakaszra oszlik, ehhez keskenyebb szentély csatlakozik. A főoltárkép, amely Szent József apoteózisát ábrázolja, Leopold Kupelwieser bécsi festő műve 1837-ből; ugyanő festette a Segítő Madonna-képet, id. Lucas Cranach munkája nyomán. A főoltár fülkéjében látható három másik kép Wagner József pesti festőművész munkája, 1840 körül készültek. A templom tornyaiban három harang „lakik”, közülük kettőt 1925-ben ifj. Walser Ferenc, egyet 1948-ban Szlezák Ráfáel öntött. A plébániának eleinte német, magyar és szlovák hívei is voltak, az első magyar nyelvű prédikációt 1870-ben mondták. A 19–20. század fordulóján a nagyméretű plébánia csak 12 káplánnal tudta ellátni feladatát; területét 1928-ban csökkentették csak le. A második világháború utáni hitélet kiemelkedő eseménye volt Roger testvér 1984-es látogatás. A plébánia jelenlegi területe a József körút páros oldala, a Bérkocsis utca páratlan oldala, a Nagyfuvaros utca páratlan oldala, a Mátyás tér 1-6. számú házak, a Koszorú utca páratlan oldala, a Szigony utca páratlan oldala, valamint az Üllői út páros oldala által határolt terület. Külső homlokzatának felújítására 2019-ben került sor. Harangjai Három harangja van: Hippói Szent Ágoston-nagyharang 614 kg-os, 106,3 cm alsó átmérőjű, fisz1 – 45 hangú (hangja 45 centtel mélyebb a normál fisz1 hangnál). Felirata: „SZENT ÁGOSTON TISZTELETÉRE KÉSZÜLT FŐTISZTELENDŐ BLIESZNER ÁGOSTON PLÉBÁNOSSÁGA IDEJÉBEN, GLATZ GÉZA TEMPLOMGONDNOK BUZGÓLKODÁSÁRA AZ EGYHÁZKÖZSÉG ÁLDOZATKÉSZSÉGÉBŐL. ÖNTÖTTE 1925 ÉVBEN WALSER FERENCZ BUDAPEST.” Másik oldalon: „ÉRCZES HANGODDAL HIRDESD: "NYUGTALAN A MI SZÍVÜNK Ó URAM, MÍG MEG NEM NYUGSZIK TEBENNED.” Kép: Szent Ágoston-dombormű Szent Katalin harang 415 kg-os, 92,3 cm alsó átmérőjű, g1 + 39 hangú. Felirata: „SZENT KATALIN VÉRTANÚ TISZTELETÉRE KÉSZÜLT BLIESZNER ÁGOSTON PRÉPOSTPLÉBÁNOS ÉS EKKER IMRE TEMPLOMGONDNOK IDEJÉBEN GLATZ GÉZA ÉS NEJE ZSISKA KATALIN HAGYATÉKÁBÓL 1948. NOV. 25. ÖNTÖTTE SZLEZÁK RÁFAEL RÁKOSPALOTÁN.” Másik oldalon: Szent Katalin-kép, és a felirat: „ORA PRO NOBIS” Kisharang 60 kg-os, 47,4 cm alsó átmérőjű, gisz2 + 27 hangú. Felirata: „ÖNTÖTTE 1925 ÉVBEN WALSER FERENCZ BUDAPEST.” Ez a kisharang használaton kívül van, bár 2018-ban villamosításra került. Mindhárom harang az északi (templommal szemben állva bal oldali) toronyban található, itt még egy 188 kg-os, cisz2 hangú harang volt eredetileg, helye megvan az állványban, a második világháborúban vitték el. A déli (jobb) torony jelenleg üres, az egykori nagyharang, a szintén a második világháborúban elrekvirált Szent József-harang lakott itt. Ezt Csernoch János bíboros szentelte fel, 1925. október 18-án, 1462 kg-os és desz1 hangú volt. Felirata a következő volt: „OH, SZENT JÓZSEF, JÉZUS KRISZTUS NEVELŐJE, LÉGY VÉGÓRÁNK SEGÍTŐJE. LEBEGJ ELŐTTÜNK TISZTES ŐSZ HAJADDAL, BIZTASS, EMELJ TÜNDÖKLŐ PÉLDAKÉNT, HOGY KÜZDVE GONDDAL ÉS EZERNYI BAJJAL EL NE VESZÍTSÜK SOHA A REMÉNYT. KÉSZÜLT SZENT JÓZSEF, EGYHÁZUNK ÉS PLÉBÁNIÁNK VÉDŐSZENTJÉNEK TISZTELETÉRE A JÓZSEFVÁROSI HÍVEK BUZGÓ ÁLDOZATKÉSZSÉGÉBŐL, BLIESZNER ÁGOSTON C. PRÉPOST-PLÉBÁNOS ÉS GLATZ GÉZA TEMPLOMATYA IDEJÉBEN. ÖNTÖTTE AZ 1925. ÉVBEN WALSER FERENCZ, BUDAPEST.” Állványa, nyelve, és koronája ma is látható a toronyban, pótlására ezidáig sajnos nem került sor. A két hiányzó harang pótlása a távlati tervek között szerepel. A 415 kg-os harang egyébként a 392 kg-os, a1 hangú, szintén a második világháborúban odaveszett Alexandriai Szent Katalin-harang helyett készült, 1948-ban. Plébánosai Képgaléria Jegyzetek Források Józsefvárosi Római Katolikus Plébánia és temploma. In: Berza László (szerk.) Budapest Lexikon. I. kötet A-K. Második, bővített, átdolgozott kiadás. Akadémiai Kiadó, Budapest, 1993. 628. o. Józsefvárosi Szent József Plébánia Magyar katolikus lexikon (letöltés ideje: 2012-02-22) További információk A plébánia honlapja